Jinoyatlarning sabablari va ularning sodir etilishiga imkon bergan shart-sharoitlarni muhokama qilish tartibi toʻgʻrisidagi nizomni tasdiqlash haqida
(resolution, 2024-12-11)

Sodir etilgan jinoyatlarning kelib chiqish sabablari va ularning sodir etilishiga imkon yaratib bergan shart-sharoitlarni “Jinoyatga qarshi kurashish haqiqati va adolati” tizimi asosida jamoatchilik oʻrtasida muhokama qilish, bu boradagi huquqbuzarliklar profilaktikasini amalga oshiruvchi va unda ishtirok etuvchi organlar, muassasalarning oʻzaro hamkorligini taʼminlash hamda ularning faoliyatini muvofiqlashtirish maqsadida Vazirlar Mahkamasi qaror qiladi: 1. Hududlarni kompleks ijtimoiy-iqtisodiy rivojlantirish boʻyicha sektor rahbarlari tomonidan huquqbuzarliklar profilaktikasini amalga oshiruvchi va unda ishtirok etuvchi organlar hamda muassasalar ishtirokida jinoyatlarning sabablarini oʻrganish, ularning sodir etilishiga imkon bergan shart-sharoitlarni aniqlash va bartaraf etish masalalarini joyiga chiqqan holda “mahallabay” va “sohabay” muhokama qilish tartibi joriy etilsin. 2. Quyidagilarni nazarda tutuvchi Jinoyatlarning sabablari va ularning sodir etilishiga imkon bergan shart-sharoitlarni muhokama qilish tartibi toʻgʻrisidagi nizom ilovaga muvofiq tasdiqlansin: jinoyatlarning sabablari va ularning sodir etilishiga imkon bergan shart-sharoitlarni muhokama qilishni tashkil etish tartibi; jinoyatlarning sabablari va ularning sodir etilishiga imkon bergan shart-sharoitlar muhokamasini oʻtkazish tartibi; jinoyatlarning turi hamda xususiyatlaridan kelib chiqib, vakillari muhokamada ishtirok etishi shart boʻlgan davlat organlari va tashkilotlar roʻyxati; sodir etilgan jinoyatlar hamda sudning ayblov hukmi qonuniy kuchga kirgan shaxslar toʻgʻrisidagi axborotlarni umumlashtirish va hisobini yuritish boʻyicha ishchi organ va uning vazifalari. 3. Belgilansinki: a) jinoyatlarning sabablari va ularning sodir etilishiga imkon bergan shart-sharoitlar muhokamasi: sodir etilgan jinoyat holati boʻyicha — jinoyat sodir etilgan hududdagi mahallada jinoyat ishi qoʻzgʻatilgan kundan boshlab uch kun ichida; jinoyat sodir etgan shaxs boʻyicha — uning yashash joyidagi mahallada sudning qonuniy kuchga kirgan ayblov hukmi ichki ishlar organlariga kelib tushgan kundan boshlab uch kun ichida oʻtkaziladi; b) ogʻir va oʻta ogʻir jinoyatlar sabablari va ularning sodir etilishiga imkon bergan shart-sharoitlar muhokamasi Qoraqalpogʻiston Respublikasi, viloyatlar va Toshkent shahri darajasidagi, uncha ogʻir boʻlmagan va ijtimoiy xavfi katta boʻlmagan jinoyatlar — tuman (shahar) darajasidagi sektorlar hamda davlat organlari va tashkilotlar rahbarlari tomonidan jamoatchilik vakillari ishtirokida amalga oshiriladi; v) jinoyatlarning sabablari va ularning sodir etilishiga imkon bergan shart-sharoitlar muhokamasi jarayonida sodir etilgan jinoyat holati boʻyicha jinoyat ishi mazmuni, jinoyatga aloqador boʻlgan shaxslar toʻgʻrisidagi maʼlumotlarni oshkor etishga, shuningdek, shaxsning jinoyat sodir etilishida ayblilik masalasini muhokama qilishga hamda ular muhokamada ishtirok etishiga yoʻl qoʻyilmaydi. 4. Oʻzbekiston Respublikasi Ichki ishlar vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 5. Mazkur qarorning bajarilishini nazorat qilish Oʻzbekiston Respublikasi ichki ishlar vaziri P.R. Bobojonov zimmasiga yuklansin. 1. Mazkur Nizom jinoyatlarning sabablari va ularning sodir etilishiga imkon bergan shart-sharoitlarni oʻrganish hamda muhokama qilish tartibini belgilaydi. 2. Ushbu Nizomda quyidagi asosiy tushunchalardan foydalaniladi: jinoyat sodir etgan shaxs — jinoyat sodir etganligi uchun sudning qonuniy kuchga kirgan hukmi bilan aybdor deb topilgan shaxs; jinoyatning sabablari — jinoyat sodir etilishiga olib kelgan ijtimoiy, ruhiy va moddiy omillar majmui; jinoyatning sabablari va sodir etilishiga imkon bergan shart-sharoitlarni bartaraf etish choralari — kelgusida jinoyat sodir etilishining oldini olishga qaratilgan huquqiy, ijtimoiy, tashkiliy, tarbiyaviy, tibbiy va boshqa chora-tadbirlar majmui; jinoyatning sodir etilishiga imkon bergan shart-sharoitlar — jinoyat sodir etilishiga imkon beradigan, shaxs va jamiyatga bogʻliq boʻlgan yoki bogʻliq boʻlmagan sabablarga koʻra yuzaga keluvchi, tanqidiy jihatdan baholanuvchi vaziyatlar. 3. Jinoyatlarning sabablari va ularning sodir etilishiga imkon bergan shart-sharoitlarni muhokama qilishning asosiy maqsadi jinoyatlarning barvaqt oldini olish va huquqbuzarliklar profilaktikasi samaradorligini oshirishdan iborat. 4. Jinoyatlarning sabablari va ularning sodir etilishiga imkon bergan shart-sharoitlarni muhokama qilishning asosiy vazifalari quyidagilardan iborat: huquqbuzarliklar profilaktikasini amalga oshiruvchi va unda ishtirok etuvchi organlar hamda muassasalar (keyingi oʻrinlarda — masʼul tashkilotlar) oʻzaro hamkorligini taʼminlash va ularning faoliyatini muvofiqlashtirish; jinoyatlarning sabablari va ularning sodir etilishiga imkon bergan shart-sharoitlarni oʻrganish, aniqlash va bartaraf etish amaliyotini yoʻlga qoʻyish; jinoyatdan jabrlanuvchini, gʻayriijtimoiy xulq-atvorli, jinoyat sodir etishga moyil boʻlgan, jinoyat sodir etgan shaxslarni ijtimoiy moslashtirish choralarini kuchaytirish; jamiyatda huquqiy ong va huquqiy madaniyatni yuksaltirish, qonuniylikni mustahkamlash, shuningdek, jinoyatlarga nisbatan murosasiz munosabatni shakllantirish; fuqarolarning jinoyatdan jabrlanish xavfini kamaytirish (viktimologik profilaktika); sodir etilgan jinoyatlar boʻyicha jamoatchilikda xolis fikrni shakllantirish. 5. Jinoyatlarning sabablari va ularning sodir etilishiga imkon bergan shart-sharoitlarni muhokama qilish qonuniylik, oshkoralik, jamoatchilik ishtirokini taʼminlash, odillik, shaxsning shaʼni va qadr-qimmatini hurmat qilish, tizimlilik, aybsizlik prezumpsiyasiga rioya etish, ishontirish usulining ustuvorligi kabi prinsiplar asosida amalga oshiriladi. 6. Quyidagi jinoyatlarning sabablari va ularning sodir etilishiga imkon bergan shart-sharoitlar muhokama qilinishiga yoʻl qoʻyilmaydi: alohida muhim yoki toifalangan obyektlar (harbiy qism, jazoni ijro etish muassasasi, huquqni muhofaza qiluvchi organlarning binolari va boshqalar) hududida sodir etilgan jinoyatlar; oshkor etilishi davlat sirlarini qoʻriqlash manfaatlariga zid keladigan jinoyatlar; chet davlat fuqarolari tomonidan sodir etilgan jinoyatlar; tanosil yoki OIV kasalligi/OITSni tarqatish jinoyatlari; jinsiy erkinlikka qarshi jinoyatlar; farzandlikka olish sirini oshkor qilish bilan bogʻliq jinoyatlar; oʻn olti yoshga toʻlmagan shaxs bilan jinsiy aloqa qilish yoki unga nisbatan uyatsiz-buzuq harakatlar qilish, shuningdek, oʻn olti yoshdan oʻn sakkiz yoshgacha boʻlgan shaxsga moddiy qimmatliklar berish yoxud uni mulkiy manfaatdor etish orqali u bilan jinsiy aloqa qilish jinoyatlari; jabrlanuvchi, guvoh yoki ishda ishtirok etuvchi boshqa shaxslar, shuningdek, ularning oila aʼzolari yoki yaqin qarindoshlari xavfsizligini taʼminlashni taqozo etuvchi jinoyat ishlari. 7. Jinoyatlarning sabablari va ularning sodir etilishiga imkon bergan shart-sharoitlar muhokamasi: sodir etilgan jinoyat holati boʻyicha — jinoyat sodir etilgan hududdagi mahallada jinoyat ishi qoʻzgʻatilgan kundan boshlab uch kun ichida; jinoyat sodir etgan shaxs boʻyicha — uning yashash joyidagi mahallada sudning qonuniy kuchga kirgan ayblov hukmi ichki ishlar organlariga kelib tushgan kundan boshlab uch kun ichida oʻtkaziladi. Bevosita davlat organlari va tashkilotlarda sodir etilgan jinoyatlarning sabablari va ularning sodir etilishiga imkon bergan shart-sharoitlar muhokamasi mazkur bandning ikkinchi va uchinchi xatboshilarida belgilangan tartibda ushbu organ va tashkilotlarning oʻzida oʻtkazilishi mumkin. Mazkur bandning uchinchi xatboshisida belgilangan muddatda jinoyatning sabablarini va uning sodir etilishiga imkon bergan shart-sharoitlarni bartaraf qilish toʻgʻrisida surishtiruvchining, tergovchining, prokurorning taqdimnomasi yoki sudning xususiy ajrimi kelib tushgan taqdirda, jinoyat sodir etgan shaxs boʻyicha muhokama ushbu taqdimnoma yoki xususiy ajrim doirasida amalga oshiriladi. 8. Sabablari va sodir etilishiga imkon bergan shart-sharoitlar muhokama qilinadigan jinoyatlar taqsimoti quyidagi mezonlar asosida amalga oshiriladi: ogʻir va oʻta ogʻir jinoyatlar — Qoraqalpogʻiston Respublikasi, viloyatlar va Toshkent shahri darajasidagi; uncha ogʻir boʻlmagan va ijtimoiy xavfi katta boʻlmagan jinoyatlar — tuman (shahar) darajasidagi hududlarni kompleks ijtimoiy-iqtisodiy rivojlantirish boʻyicha sektorlar (keyingi oʻrinlarda — sektor) hamda davlat organlari va tashkilotlar rahbarlari tomonidan jamoatchilik vakillari ishtirokida muhokama qilinadi. 9. Jinoyatlarning sabablari va ularning sodir etilishiga imkon bergan shart-sharoitlar muhokamasini tashkil qilish ushbu Nizomga 1-ilovaga muvofiq sxema boʻyicha amalga oshiriladi. 10. Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalari sodir etilgan jinoyatlar hamda sudning ayblov hukmi qonuniy kuchga kirgan shaxslar toʻgʻrisidagi axborotlarni umumlashtirish va hisobini yuritish boʻyicha ishchi organ (keyingi oʻrinlarda — ishchi organ) hisoblanadi. 11. Ishchi organ har kuni quyidagi axborotlarni jamlab boradi: surishtiruv va dastlabki tergov organlarining sodir etilgan jinoyatlar toʻgʻrisidagi birlamchi axborotlari; sudlar tomonidan taqdim etilgan sudning ayblov hukmi qonuniy kuchga kirgan shaxslar toʻgʻrisidagi axborotlar. 12. Ishchi organ tomonidan axborotlar umumlashtirilgan maʼlumotnoma shaklida shu kunning oʻzida mazkur Nizomning 7-bandida nazarda tutilgan mezonlarga muvofiq tegishlicha Qoraqalpogʻiston Respublikasi Vazirlar Kengashi, viloyatlar va Toshkent shahar hamda tuman (shahar) hokimliklariga elektron tarzda yuboriladi. Maʼlumotnomada jinoyatning mazmuni, sudning ayblov hukmi qonuniy kuchga kirgan shaxslar, tegishli tuman (shahar) darajasidagi sektor hamda masʼul davlat organlari va tashkilotlar rahbarlari, mahalla fuqarolar yigʻini raisi hamda profilaktika (katta) inspektori toʻgʻrisidagi maʼlumotlar batafsil koʻrsatilib, jinoyatning kelib chiqish sabablari (bunda sababning davomiy yoki voqea davrida toʻsatdan yuzaga kelganligiga alohida eʼtibor qaratiladi) hamda bunga imkon bergan shart-sharoitlar haqidagi birlamchi maʼlumotlar asosida bayon etiladi. 13. Ishchi organ: jinoyat muhokamasiga masʼul davlat organlari va tashkilotlardan belgilangan tartibda zarur maʼlumotlarni soʻrab oladi; jinoyat muhokamalari boʻyicha yuritilgan hisobotlarni monitoring qilib boradi va haqqoniyligiga baho beradi; jinoyat muhokamalari yakunida belgilangan vazifalarni oʻz vaqtida bajarmagan mansabdor shaxslar faoliyatini oʻrganib, ularga nisbatan intizomiy jazo choralarini koʻrish haqida takliflar kiritadi. 14. Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hamda tuman (shahar) hokimlari har kuni: ishchi organ tomonidan taqdim etilgan maʼlumotnoma bilan tanishadi; maʼlumotnomada koʻrsatilgan jinoyatlar hamda sudning ayblov hukmi qonuniy kuchga kirgan shaxslarning kelgusida muhokamasini tashkil qilish uchun tegishli tuman (shahar) darajasidagi sektor hamda masʼul davlat organlari va tashkilotlarning hududiy boʻlinmalari rahbarlariga yozma topshiriqlar berib, ularni mahalliy hokimlikning tashkiliy-nazorat guruhi (boshqarmasi) tomonidan darhol yetkazilishini taʼminlab boradi. 15. Sektor rahbarlari: sektor hududidagi jinoyatlarning sabablari va ularning sodir etilishiga imkon bergan shart-sharoitlar yuzasidan muhokama qilish boʻyicha masʼul hisoblanadi; jinoyat muhokamalarini shaxsan oʻtkazadi va muhokama yigʻilishlariga raislik qiladi; jinoyat muhokamalarini oʻtkazish joyi va vaqtini belgilaydi; jinoyat muhokamalarida masʼul tashkilotlar rahbarlari ishtirokini taʼminlaydi; jinoyat boʻyicha asossiz shov-shuvlarning oldini olishga qaratilgan choralarni koʻradi. 16. Jinoyatlarning turi, sohasi hamda xususiyatlaridan kelib chiqib, quyidagi davlat organlari va tashkilotlarning hududiy boʻlinmalari rahbarlari muhokamada ishtirok etishi shart: xotin-qizlar tomonidan yoki ularga nisbatan, shuningdek, odob-axloq va oila-turmush munosabatlari doirasida sodir etilgan jinoyatlar boʻyicha — Oʻzbekiston Respublikasi Oila va xotin-qizlar qoʻmitasi; ishsiz, bandligi taʼminlanmagan shaxslar tomonidan sodir etilgan jinoyatlar boʻyicha — Oʻzbekiston Respublikasi Bandlik va mehnat munosabatlari vazirligi; ruhiy holati buzilgan, narkologik kasalliklarga chalingan shaxslar tomonidan sodir etilgan jinoyatlar boʻyicha — Oʻzbekiston Respublikasi Sogʻliqni saqlash vazirligi; voyaga yetmaganlar va yoshlar tomonidan sodir etilgan jinoyatlar boʻyicha — Oʻzbekiston Respublikasi Xalq taʼlimi vazirligi yoki Oliy va oʻrta maxsus taʼlimi vazirligi hamda Yoshlar ishlari agentligi; ichki ishlar organlarida profilaktik hisobga olingan, jazoni ijro etish muassasalaridan qaytgan, ozodlikdan mahrum etish bilan bogʻliq boʻlmagan jazoni oʻtayotgan, maʼmuriy nazoratda turgan, ilgari sudlangan shaxslar tomonidan sodir etilgan jinoyatlar boʻyicha — Oʻzbekiston Respublikasi Ichki ishlar vazirligi; jamoat joylarida sodir etilgan jinoyatlar boʻyicha — Oʻzbekiston Respublikasi Milliy gvardiyasi va Ichki ishlar vazirligi; transport harakati va undan foydalanish xavfsizligi yuzasidan jinoyatlar boʻyicha — ichki ishlar organlarining yoʻl harakati xavfsizligi boʻlinmalari; bevosita davlat organlari va tashkilotlar hududida sodir etilgan jinoyatlar boʻyicha — davlat organlari va tashkilotlar rahbarlari. 17. Jinoyatlarning sabablari va ularning sodir etilishiga imkon bergan shart-sharoitlar muhokamasi jarayonida: sodir etilgan jinoyat holati boʻyicha — jinoyat ishi mazmuni, shuningdek, jinoyatga aloqador boʻlgan shaxslar toʻgʻrisidagi maʼlumotlarni oshkor etishga, shaxsning jinoyat sodir etilishida ayblilik masalasini muhokama qilishga hamda ular muhokamada ishtirok etishiga yoʻl qoʻyilmaydi; jinoyat sodir etgan shaxs boʻyicha — sudning ayblov hukmi qonuniy kuchga kirgan shaxs (ozodlikdan mahrum qilishga hukm qilingan shaxslar bundan mustasno) hamda uning ota-onasi, ota-onasi oʻrnini bosuvchi shaxslar yoki boshqa yaqin qarindoshlarining ishtiroki taʼminlanadi. 18. Jinoyat muhokamalarida tegishli davlat organlari va tashkilotlari, nodavlat notijorat tashkilotlari va jamoatchilik vakillari qatnashishi mumkin. 19. Jinoyatlarning sabablari va ularning sodir etilishiga imkon bergan shart-sharoitlar muhokamasida ichki ishlar organlari rahbarlari, profilaktika (katta) inspektorlari, tegishli boʻlinmalarning xodimlari hamda mahalla fuqarolar yigʻinlari raislarining ishtiroki taʼminlanishi shart. 20. Muhokamada sodir etilgan jinoyatlarning sabablari va bunga imkon bergan shart-sharoitlarni bartaraf etishda masʼul tashkilotlar rahbarlari va xodimlari zimmasiga yuklatilgan vazifalarning bajarilishi yuzasidan koʻrilayotgan choralar va ish natijalari tanqidiy muhokama qilinadi, ularning faoliyati samaradorligiga baho beriladi hamda kelgusida shu kabi holatlar oldini olishga qaratilgan aniq chora-tadbirlar belgilanadi. 21. Muhokama yakuni boʻyicha ushbu Nizomga 2-ilovada keltirilgan shaklga muvofiq yigʻilish bayoni rasmiylashtiriladi va raislik qiluvchi tomonidan imzolanadi. 22. Yigʻilish bayonida quyidagilar koʻrsatiladi: bayon tuzilgan sana va joy; qatnashuvchilar va taklif etilganlar toʻgʻrisidagi maʼlumotlar (familiyasi, ismi, otasining ismi, ish joyi va lavozimi); ishtirok etganlar soni; kun tartibi; sodir etilgan jinoyatning mazmuni, sudning ayblov hukmi qonuniy kuchga kirgan shaxs toʻgʻrisidagi maʼlumotlar, jinoyatning kelib chiqish sabablari va bunga imkon bergan shart-sharoitlar tahlili; vazirlik va idoralar hududiy tuzilmalari rahbarlari, shuningdek, keng jamoatchilik vakillarining muhokama qilinayotgan jinoyat va jinoyat sodir etgan shaxslar boʻyicha fikr va mulohazalari; muhokama qilingan jinoyat kelib chiqishining barvaqt oldini olish choralarini koʻrmagan masʼul tashkilotlar rahbarlari yoki xodimlariga intizomiy javobgarlik choralarini qoʻllash boʻyicha takliflar; muhokama qilingan jinoyatning kelgusida oldini olishga qaratilgan aniq chora-tadbirlar va vazifalar hamda ularni amalga oshirish muddatlari va masʼul ijrochilari. 23. Yigʻilish bayonida belgilangan chora-tadbirlar ijrosi ustidan nazorat bevosita tegishli hudud darajasidagi sektor rahbarlari tomonidan taʼminlanadi. 24. Muhokama jarayonlari fotosuratga yoki videotasvirga olinishi mumkin. Fotosurat yoki videotasvir yigʻilish bayoni nusxalari bilan birga ishchi organga hamda tegishli hokimlik tashkiliy-nazorat guruhiga elektron tarzda yuboriladi. 25. Muhokama yakunida sudning ayblov hukmi qonuniy kuchga kirgan shaxsning fotosurati u tomondan sodir etilgan jinoyat toʻgʻrisidagi maʼlumot bilan birga mahalla fuqarolar yigʻinidagi barchaga koʻrinadigan eʼlonlar taxtasiga bir oylik muddatga joylashtiriladi. Sudning ayblov hukmi qonuniy kuchga kirgan shaxs sudning oqlov hukmini taqdim qilgan taqdirda, uning fotosurati va sodir etilgan jinoyat toʻgʻrisidagi maʼlumot profilaktika (katta) inspektori tomonidan mahalla fuqarolar yigʻinidagi eʼlonlar taxtasidan darhol olib tashlanadi, shuningdek, ushbu holat boʻyicha avval oʻtkazilgan muhokama yuzasidan uch kun muddatda raddiya tayyorlanib, eʼlonlar taxtasiga bir oylik muddatga joylashtiriladi. 26. Ishchi organ: yigʻilish bayonlarida qayd etilgan maʼlumotlarni umumlashtiradi, tahlil qiladi va Oʻzbekiston Respublikasi Ichki ishlar vazirligi tomonidan tasdiqlanadigan shaklda ularning yagona hisobini yuritadi; oʻtkazilgan muhokamalarni har oy yakuni boʻyicha tahlil qilib, keyingi oyning 5-sanasiga qadar tegishliligi boʻyicha Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklariga hamda Oʻzbekiston Respublikasi Ichki ishlar vazirligiga axborot kiritadi. 27. Qoraqalpogʻiston Respublikasi Vazirlar Kengashi Raisi, viloyatlar va Toshkent shahri hokimlari: oʻtkazilgan muhokamalar toʻgʻrisidagi axborotlar asosida tuman (shahar) hokimlari, davlat organlari va tashkilotlarning hududiy boʻlinmalari rahbarlariga nisbatan oʻz vakolati doirasida choralar koʻradi yoxud taʼsir choralarini qoʻllash yuzasidan vakolatli davlat organlariga asoslantirilgan takliflar kiritadi; jinoyatlarning sabablari va ularning sodir etilishiga imkon bergan shart-sharoitlarni bartaraf qilishda davlat organlari va tashkilotlarning hududiy boʻlinmalarini jalb qilish hamda ularning hamkorligini tashkil etish borasida taʼsirchan chora-tadbirlarni koʻrib, mazkur yoʻnalishda shaxsiy nazorat oʻrnatadi. 28. Tuman (shahar) hokimlari tomonidan huquqbuzarliklar profilaktikasi boʻyicha amalga oshirilgan ishlar natijalarining tahlili asosida har oyda xalq deputatlari tuman (shahar) Kengashlari majlislarida tegishli hududda sodir etilgan jinoyatlar, davlat organlari va tashkilotlarning hududiy boʻlinmalari tomonidan jamoat xavfsizligini taʼminlash samaradorligini oshirish boʻyicha manzilli takliflarni ishlab chiqish bilan birga koʻrilayotgan chora-tadbirlarning ahvoli tanqidiy muhokama qilinadi. 29. Jinoyatlarning sabablari va ularning sodir etilishiga imkon bergan shart-sharoitlarning muhokamasi jarayoni va natijalari Internet jahon axborot tarmogʻida va mediaresurslar orqali yoritib boriladi, keng jamoatchilikka yetkazish maqsadida respublika va mahalliy ommaviy axborot vositalari jalb qilinadi. 30. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. Bosqichlar Subyektlar Tadbirlar Muddatlar 1-bosqich Surishtiruv va dastlabki tergovni amalga oshiruvchi organlar, sudlar Sodir etilgan jinoyatlar toʻgʻrisidagi birlamchi axborotlar, sudning ayblov hukmi qonuniy kuchga kirgan shaxslar toʻgʻrisidagi axborotlarni Qoraqalpogʻiston Respublikasi IIV, Toshkent shahar va Toshkent viloyati IIBB hamda viloyatlar IIBlarga — ishchi organga taqdim etadi Har kuni 2-bosqich Qoraqalpogʻiston Respublikasi IIV, Toshkent shahar va Toshkent viloyati IIBB hamda viloyatlar IIBlari Axborotlarni umumlashtirilgan maʼlumotnoma shaklida: ogʻir va oʻta ogʻir jinoyatlar boʻyicha — Qoraqalpogʻiston Respublikasi Vazirlar Kengashi, Toshkent shahar va viloyatlar hokimliklariga; uncha ogʻir boʻlmagan va ijtimoiy xavfi katta boʻlmagan jinoyatlar boʻyicha — tuman (shahar) hokimliklariga elektron tarzda yuboradi Har kuni 3-bosqich Qoraqalpogʻiston Respublikasi Vazirlar Kengashi Raisi, Toshkent shahar va viloyatlar hamda tuman (shahar) hokimlari Ishchi organ tomonidan taqdim etilgan maʼlumotnoma bilan tanishib, maʼlumotnomada koʻrsatilgan jinoyatlar hamda sudning ayblov hukmi qonuniy kuchga kirgan shaxslarning kelgusida muhokamasini tashkil qilish uchun tegishli hudud darajasidagi sektor va masʼul tashkilotlar rahbarlariga topshiriqlarni belgilaydi, topshiriq hokimlikning tashkiliy-nazorat guruhi tomonidan ijrochilarga darhol yetkaziladi Har kuni 4-bosqich Sektor rahbarlari Jinoyat muhokamasiga masʼul tashkilotlar rahbarlari hamda ommaviy axborot vositalari vakillarining ishtirokini taʼminlaydi, muhokamani shaxsan oʻtkazadi, bu borada aniq chora-tadbirlar belgilab, ijroga qaratadi. Muhokama jarayonlari fotosuratga va videotasvirga olinib, yigʻilish bayoni nusxalari bilan birga ishchi organga hamda tegishli hokimlikning tashkiliy-nazorat guruhiga taqdim etiladi. 3 kun muddatda 5-bosqich Qoraqalpogʻiston Respublyaikasi IIV, Toshkent shahar va Toshkent viloyati IIBB hamda viloyatlar IIBlari Oʻtkazilgan muhokamalarni har oy yakuni boʻyicha tahlil qilib, tegishlilik boʻyicha Qoraqalpogʻiston Respublikasi Vazirlar Kengashi, Toshkent shahar va viloyatlar hokimliklariga hamda Oʻzbekiston Respublikasi Ichki ishlar vazirligiga batafsil axborot kiritadi Har oyning 5 sanasiga qadar 6-bosqich Tuman (shahar) hokimlari Oʻtkazilgan muhokamalar toʻgʻrisidagi axborotlar asosida tuman (shahar) hokimlari, davlat organlari va tashkilotlarning hududiy boʻlinmalari rahbarlariga nisbatan oʻz vakolati doirasida choralar koʻradi yoxud taʼsir choralarini qoʻllash yuzasidan vakolatli davlat organlariga asoslantirilgan takliflar kiritadi. 5 kun muddatda har oy yakunida